পশ্চিমবঙ্গ ছেড়ে তিনি চলে যাচ্ছেন ৪ জুলাই অর্থাৎ কাল, শুক্রবারেই। তার আগে, বুধবার রাজ্যপাল এম কে নারায়ণন জানালেন, এ রাজ্যে তাঁর সাড়ে চার বছর থাকার অভিজ্ঞতা ‘ওয়ান্ডারফুল’ (অসাধারণ)। এ দিন রাজভবনে রাজ্য মন্ত্রিসভার সম্প্রসারণ অনুষ্ঠানের পরে এ ভাবেই প্রতিক্রিয়া জানান তিনি। সেই সঙ্গেই বলে দেন, এর চেয়ে বেশি কিছু বলার নেই তাঁর। তিনি থাকছেন আর মোটে দিন দুয়েক। এই শহর ছাড়ার আগে তিনি কোনও বিশেষ বিষয়ে কিছু বলতে চান কি না, তা-ও জানতে চাওয়া হয়েছিল। নারায়ণন তখন বলেন, “অসাধারণের থেকে বেশি আর কী বলব? যখন বলছি এখানে আমার অসাধারণ অভিজ্ঞতা হয়েছে, তখন আর কিছু বলার থাকে কি?” এর পরেই রাজভবনের থ্রোন রুমের চা-চক্রের আসর ছেড়ে নিজের অফিসে চলে যান রাজ্যপাল। তবে চা-চক্রে মুখ্যমন্ত্রী মমতা বন্দ্যোপাধ্যায়ের পাশে বসে মন্ত্রী-সাংসদ-বিধায়কদের সঙ্গে বেশ কিছুটা সময় কাটান তিনি। মন্ত্রিসভার শপথ কিংবা সম্প্রসারণের পরে রাজভবনের ঐতিহাসিক থ্রোন রুমে রাজ্যপালের চায়ের আসর বসানো একটা রীতির মতো। এ দিন অবশ্য সেখানে যাওয়ার আগে মুখ্যমন্ত্রীর সঙ্গে মিনিট দশেক একান্তে কথা বলেন রাজ্যপাল। চা-চক্রেও অন্য মন্ত্রীদের সঙ্গে কুশল বিনিময় করেন তিনি। চা-চক্রটি কার্যত রাজ্যপালের বিদায়ী সভা হয়ে দাঁড়ায়। বিদায়বেলায় রাজ্যপালের জন্য সরকারের তরফে কোনও সংবর্ধনার ব্যবস্থা হচ্ছে না বলেই সরকারি সূত্রের খবর। ওই সূত্রই জানাচ্ছে, সরকার কেন রাজ্যপালকে কোনও বিদায় সংবর্ধনা দিতে চায় না, মুখ্যমন্ত্রী নিজেই এ দিন তা ব্যাখ্যা করেছেন। নারায়ণনকে মুখ্যমন্ত্রী জানান, তিনি স্বাগত জানাতেই বেশি পছন্দ করেন। কিন্তু কাউকে বিদায় জানাতে তাঁর মন সায় দেয় না। রাজ্য সরকার তাই রাজ্যপালকে কোনও রকম বিদায় সংবর্ধনা জানাচ্ছে না। রাজভবন সূত্রের খবর, ৪ জুলাই বেলা ২টো থেকে রাজ্যপালের বিদায়ী ‘গার্ড অব অনার’-এর কর্মসূচি শুরু হবে। চলবে আধ ঘণ্টা। ২টো ৪৫ মিনিটে সস্ত্রীক রাজ্যপাল রাজভবন থেকে বিমানবন্দরের উদ্দেশে বেরিয়ে পড়বেন। বিকেল ৪টে ১০ মিনিটের বিমানে তাঁরা চেন্নাই যাবেন। মুখ্যমন্ত্রী বিমানবন্দরে গিয়ে রাজ্যপালকে বিদায় জানাবেন কি না, তা ঠিক হয়নি। নারায়ণনের পরে কে রাজ্যপাল হয়ে পশ্চিমবঙ্গে আসছেন, বুধবার পর্যন্ত তা জানা যায়নি। এমনকী স্থায়ী রাজ্যপাল হিসেবে নতুন কেউ আসার আগে, ৪ জুলাই থেকে অস্থায়ী ভাবে কাকে ওই পদের কাজকর্ম সামলানোর দায়িত্ব দেওয়া হচ্ছে, রাষ্ট্রপতি ভবন থেকে সেটাও জানানো হয়নি।